Monte Alegrė (Para)
Monte Alegrė (port. Monte Alegre) – miestas ir savivaldybė Brazilijos šiaurėje, Paros valstijoje, 82 km į šiaurės rytus nuo Santareno. Išsidėstęs tarp kairiojo Amazonės kranto ir rytinio Didžiojo Monte Alegrės ežero galo. Yra prieplauka, oro uostas, keliai į Boa Višta do Taparą, link Prainijos. Šalia įsteigtas Monte Alegrės valstijos parkas su Pedra Pintados urvu (su maždaug 11 tūkst. metų senumo radiniais). Savivaldybės plotas – 18 153 km², gyventojų skaičius – 58 289 (2021 m.). Kitos didesnės gyvenvietės: Limanas, Ingles de Suza, Pariko, San Diogas, Kusaru, Mulata.